《怀仙歌》
清代·陈德正

罡风簸空烂金石，蓬莱夜半沈海水。黄芽白雪总虚名，长生有道非不死。

青云无梯不可升，九重八柱高层层。水火依然后天物，中有元化苞真灵。

圆成坚固无休息，不炼服食炼道德。子珠生处是杀机，绵绵踵息通无极。

化精为气气为神，漠然虚白中无魂。性命有门造化始，南华真人古仙子。

作者简介：陈德正，字醇叔，号葛城，安州人。雍正庚戌进士，授吏部主事，历官陕西按察使。有《葛城诗稿》。